Tweede gevangene sterf ná brand in Barberton-tronkArgieffoto Manelisi Wolela, woordvoerder van die departement, het gesê die 21-jarige gevangene het derdegraadse brandwonde opgedoen in Saterdagaand se brand. Hy is na die Barberton-hospitaal geneem voor hy na die Rob Ferreira-hospitaal oorgeplaas is. Hy is Maandagmiddag oorlede. Volgens Wolela is die 21-jarige vroeër aan diefstal skuldig bevind en sou hy in Februarie 2015 vir parool in aanmerking gekom het. Wolela het gesê 19 gevangenes het omstreeks 19:00 Saterdagaand die matrasse en linne in hul sel aan die brand gesteek. Zweli Zondo, een van die gevangenes, is op die toneel dood verklaar. Zondo, ŉ veroordeelde verkragter, sou in Januarie 2015 vir parool in aanmerking gekom het. Volgens Wolela is die 17 ander gevangenes ook in die Barberton-hospitaal opgeneem ná die brand. Een van die gevangenes is Saterdag reeds ontslaan terwyl 11 Sondagmiddag ontslaan is. Vyf van die gevangenes is steeds in die hospitaal.